Birthe Skaarup (DF), 2003-11-19:
Dansk Folkeparti har gentagne gange rejst debatten om, at der skal gøres en større indsats for at skabe bedre forhold for de døende ved at oprette flere hospicepladser.
Jeg er godt klar over, at det mener et stort flertal her i Folketinget. Det er syge mennesker, der står på venteliste til en hospiceplads, og der er overhovedet ingen mening i, at vore døende ikke skal have en nødvendig og god pleje, og der er ingen mening i, at der er ventelister på det område.
Kristendemokraternes forslag, hvor de opfordrer regeringen til at fremsætte et lovforslag, der skal styrke indsatsen over for døende, er derfor på linje med den indsats, som vi ønsker i Dansk Folkeparti.
Vores mål er et hospice i hvert amt eller nogle faglige udfarende team, som kan pleje meget syge mennesker i eget hjem.
Flere sygehuse har også afdelinger med palliative afsnit, og der bør i det hele taget være en vifte af tilbud, for ønskerne kan være meget forskellige, det har vi da erfaring for.
Vi ønsker også, at den døende skal have frit valg til at vælge, hvor i landet man ønsker indlæggelse på et hospice, således at man kan være i nærheden af den nære familie i livets sidste fase.
Sundhedsudvalget har besøgt hospicer.
Mit indtryk er, at der hersker en særlig stemning der.
Det ligger helt i tråd med det, Benedikte Brogaard skrev i en kronik til en række dagblade på baggrund af, at der var planer om at lukke nogle pladser på den palliative afdeling på Bispebjerg Hospital, hvilket hun indtrængende bad om ikke skete.
Hun ved det ikke, men hendes drøm er da i hvert tilfælde gået i opfyldelse.
Pladserne bliver ikke lukket.
Flere rapporter er udarbejdet rundtomkring i amterne, og regeringen og Amtsrådsforeningen er da også blevet enige om, at der bør ske en gradvis forbedring af tilbuddene.
I Dansk Folkeparti mener vi, at der ikke er sket nok, og det er derfor, vi i finansloven for 2003 og i 2004 har prioriteret området med øremærkede 20 mio. kr. hvert år, hvilket regeringen også har tilsluttet sig.
Desværre har der været nogen uvillighed hos amterne, idet de ikke har ønsket at indgå en driftsoverenskomst med et hospice - det har andre også været inde på - og ligesådan med kommunerne, til trods for at de har den økonomiske forpligtelse til at sørge for deres meget syge borgere.
Men en del af pengene er dog heldigvis anvendt, og med de nye 2004-penge på finansloven, skal der nu findes en model, så pengene kan komme ud og virke hurtigst muligt.
Vi havde i Dansk Folkeparti gerne set, at det var staten, som stod for oprettelsen af hospicer, eventuelt i samarbejde med selvejende institutioner, for så kunne pengene hurtigere komme ud og virke.
Nu ved vi bestemt heller ikke, hvor længe amterne består, så det havde været naturligt, og der havde været en vis form for logik i at afvente Strukturkommissionens rapport.
Men som der står i finansloven, kan puljen anvendes til fremme af samarbejde mellem hospiceteam, hjemmesygeplejen og de praktiserende læger samt i en periode som driftstilskud til den forøgede hospicekapacitet bl.a. med det formål at udbrede det frie valg.
Vi er derfor godt på vej.
Målet for Dansk Folkeparti er som sagt, at der skal tilføres endnu flere penge til området, hvilket vi også i fremtiden vil arbejde for.
Rundtomkring i landet arbejder mange gode kræfter, som fru Ester Larsen også var inde på, der yder et fantastisk stykke arbejde.
Sundhedsudvalget har også været involveret.
Vi var en del, der var med ved overrækkelsen af en ny, meget fin pjece, som Hospiceforum og Kræftens Bekæmpelse og Foreningen for Palliativ Indsats havde taget initiativ til at udgive.
Pjecen indeholder anbefalinger om den fremtidige lindrende behandling og indsats over for alvorligt syge mennesker og er helt i tråd med, hvad Dansk Folkeparti mener om denne sag.
Og som sagt er det Dansk Folkepartis mål
løbende at få tilført området økonomiske ressourcer.
Vi er i gang, og derfor kan vi ikke støtte forslaget, som det er fremlagt her i dag.
Det er til fru Grete Schødts, der siger, at hun mener, at det er hensigtserklæringer, men det får man jo ikke flere pladser af her og nu, og det er det, jeg kan forstå der også er indeholdt i Kristendemokraternes forslag.
Med forlov vil jeg godt lige kommentere de 430 mio. kr., som fru Grete Schødts vil finde til hospicepladser fra ældrechecken.
I øjeblikket bliver vi jo bestormet med henvendelser fra ældre, der vil vide, om de nu får den ældrecheck, som de fik sidste år.
Det er altså de allersvageste ældre, der skal have denne ældrecheck, som de ser frem til at de skal have i januar måned.